作者:雍陶
標題:和劉補闕秋園寓興六首
內容:水木夕陰冷，池塘秋意多。庭風吹故葉，階露淨寒莎。愁燕窺燈語，情人見月過。砧聲聽已別，蟲響複相和。閉門無事後，此地即山中。但覺鳥聲異，不知人境同。晚花開為雨，殘果落因風。獨坐還吟酌，詩成酒已空。自得家林趣，常時在外稀。對僧餐野食，迎客著山衣。雀鬥翻簷散，蟬驚出樹飛。功成他日後，何必五湖歸。秋色庭蕪上，清朝見露華。疏篁抽晚筍，幽藥吐寒芽。引水新渠淨，登臺小徑斜。人來多愛此，蕭爽似仙家。禁掖朝回後，林園勝賞時。野人來辨藥，庭鶴往看棋。晚日明丹棗，朝霜潤紫梨。還因重風景，猶自有秋詩。聖代少封事，閒居方屏喧。漏寒雲外闕，木落月中園。山鳥宿簷樹，水螢流洞門。無人見清景，林下自開尊。